ਕਿਰਕ ਕੈਮਰੂਨ
ਕਿਰਕ ਥੌਮਸ ਕੈਮਰੂਨ (ਜਨਮ 12 ਅਕਤੂਬਰ, 1970) ਇੱਕ ਅਮਰੀਕੀ ਅਦਾਕਾਰ ਹੈ। ਉਹ ਮੁੱਖ ਤੌਰ 'ਤੇ ਏ.ਬੀ.ਸੀ. ਦੇ ਲੜੀਵਾਰ ਗ੍ਰੋਇੰਗ ਪੇਨਜ਼ (1985–92) ਵਿੱਚ ਮਾਈਕ ਸੀਵਰ ਦੇ ਰੋਲ ਲਈ ਜਾਣਿਆ ਜਾਂਦਾ ਹੈ, ਜਿਸ ਲਈ ਉਸਨੂੰ ਦੋ ਵਾਰ ਗੋਲਡਨ ਗਲੋਬ ਅਵਾਰਡਾਂ ਵਿੱਚ ਨਾਮਜ਼ਦਗੀ ਮਿਲ ਚੁੱਕੀ ਹੈ। ਇੱਕ ਬਾਲ ਅਦਾਕਾਰ ਦੇ ਤੌਰ 'ਤੇ, ਕੈਮਰੂਨ ਨੇ 1980 ਅਤੇ 1990 ਦੇ ਦਹਾਕੇ ਵਿੱਚ ਬਹੁਤ ਸਾਰੀਆਂ ਫ਼ਿਲਮਾਂ ਅਤੇ ਟੀ.ਵੀ. ਲੜੀਵਾਰਾਂ ਵਿੱਚ ਕੰਮ ਕੀਤਾ ਹੈ, ਜਿਸ ਵਿੱਚ ਲਾਈਕ ਫ਼ਾਦਰ ਲਾਈਕ ਸਨ (1987) ਅਤੇ ਲਿਸਟਨ ਟੂ ਮੀ (1989) ਫ਼ਿਲਮਾਂ ਵੀ ਸ਼ਾਮਿਲ ਹਨ। 2000 ਦੇ ਦਹਾਕੇ ਵਿੱਚ ਉਸਨੇ ਲੈਫ਼ਟ ਬੀਹਾਈਂਡ ਫ਼ਿਲਮ ਲੜੀ ਵਿੱਚ ਕੈਮਰੂਨ ਬਕ ਵਿਲੀਅਮਜ਼ ਦਾ ਅਤੇ ਫ਼ਾਇਰਪਰੂਫ਼ (2008) ਫ਼ਿਲਮ ਵਿੱਚ ਕਾਲੇਬ ਹੋਲਟ ਦਾ ਕਿਰਦਾਰ ਨਿਭਾਇਆ ਸੀ। 2014 ਦੀ ਉਸਦੀ ਫ਼ਿਲਮ ਸੇਵਿੰਗ ਕ੍ਰਿਸਮਸ ਦੀ ਬਹੁਤ ਜ਼ਿਆਦਾ ਆਲੋਚਨਾ ਹੋਈ ਸੀ ਅਤੇ ਰਿਲੀਜ਼ ਤੋਂ ਇੱਕ ਮਹੀਨੇ ਦੇ ਅੰਦਰ-ਅੰਦਰ ਹੀ ਆਈ.ਐਮ.ਡੀ.ਬੀ. ਦੀਆਂ ਹੇਠਲੀਆਂ 100 ਫ਼ਿਲਮਾਂ ਵਿੱਚ ਇਸਦਾ ਨਾਮ ਆ ਗਿਆ ਸੀ। ਕੈਮਰੂਨ ਇੱਕ ਸਰਗਰਮ ਈਸਾਈ ਉਪਦੇਸ਼ਕ ਹੈ, ਜਿਸ ਵਿੱਚ ਉਹ ਰੇਅ ਕੰਫ਼ਰਟ ਨਾਲ ਮਿਲ ਕੇ ਕੰਮ ਕਰਦਾ ਹੈ। ਉਸਨੇ ਆਪਣੀ ਪਤਨੀ ਚੈਲਸੀ ਨੋਬਲ ਨਾਲ ਮਿਲ ਕੇ ਦ ਫ਼ਾਇਰਫ਼ਲਾਈ ਫ਼ਾਊਂਡੇਸ਼ਨ ਦੀ ਵੀ ਸਥਾਪਨਾ ਕੀਤੀ ਹੈ।